Ф.У. Муравейка на дадзеным этапе вядомы адзіны вясковы майстар, які валодае комплексам ведаў і навыкаў па вырабу дудкі спосабам выкручвання. Традыцыйная мадэль перадачы элемента (ад старэйшых да малодшых унутры суполкі або сям’і ) адсутнічае, пакуль спрацоўвае сінхронная мадэль перадачы, якая прадугледжвае перадачу традыцыі праз яе дэманстрацыю як самім майстрам, так і з дапамогай СМІ. Пакуль няма трывалай пераемнасці элемента. Агульны працэс урбанізацыі ўплывае на змены ў культурным асяродку. У сувязі з паступовым знікненнем вёскі і адпаведнай культуры паступова знікаюць традыцыйныя спосабы вырабу музычных інструментаў і іх ужытак. Калі нехта з палешукоў і ўмеў некалі выкручваць дудку і можа гэта паўтарыць, то сёння не бачыць ў гэтым патрэбы. Не карыстаюцца дудкай сучасныя пастухі і іншыя жыхары вескі. Адзінкавыя майстры народных музычных інструментаў, якія ствараюць іх на заказ для самадзейных і аматарскіх калектываў і асобных выканаўцаў, вырабляюць дудку , як правіла, іншымі больш сучаснымі спосабамі. У выніку страчваецца культурны кантэкст элементу. На жаль, апошнім часам у практыцы самадзейных і аматарскіх фальклорных калектываў можна бачыць і чуць украінскія дудкі, якія маюць зусім іншае тэмбровае гучанне